Ehdotus NEUVOSTON DIREKTIIVIKSI direktiivien 69/169/ETY ja 92/12/ETY muuttamisesta väliaikaiseksi määrälliseksi rajoitukseksi tuotaessa olutta Suomeen

(komission esittämä)

PERUSTELUT

YLEISTÄ TAUSTAA

Suomella on oikeus rajoittaa sen alueelle muista jäsenvaltioista ilman valmisteveroa tuotujen alkoholijuomien ja erilaisen valmistetun tupakan määriä tiettyihin rajoihin saakka neuvoston direktiivin 92/12/ETY 26 artiklan nojalla ja tähän säännökseen viittaavan liittymisasiakirjan ehtojen mukaisesti. Oluen tuonnin osalta liittymis-asiakirjassa asetettu raja on 15 litraa. Poikkeus myönnettiin 31 päivään joulukuuta 1996 saakka. Lisäksi Suomen oli tehtävä toimenpiteitä varmistaakseen, että oluen tuontia kolmansista maista ei sallita edullisemmin ehdoin kuin kyseistä tuontia muista jäsenvaltioista. Tämän velvoitteen mukaisesti Suomi lisäsi kolmansista maista tuodun oluen verovapaata määrää 2 litrasta 15 litraan.

Ennen poikkeuksen voimassaoloajan päättymistä Suomi totesi, että poikkeuksen poistaminen aiheuttaisi suurempia ongelmia kuin mihin oli varauduttu ja pyysi sen pidentämistä. Joulukuussa 1996 muutettiin direktiivin 92/12/ETY 26 artiklaa. Suomi ja Tanska saivat oikeuden edelleen soveltaa 31 päivään joulukuuta 2003 samoja niiden alueelle ilman ylimääräistä valmisteveroa tuotavia tavaroita koskevia määrällisiä rajoituksia, joita ne sovelsivat 31 päivänä joulukuuta 1996. Pidennyksen lisäksi jäsenvaltioita pyydettiin poistamaan kyseiset rajoitukset asteittain. Lisäksi kyseiset jäsenvaltiot saivat oikeuden rajoittaa vapautuksen veronmaksusta koskemaan vain omia kansalaisiaan, jotka olivat olleet niiden alueen ulkopuolella yli 24 tunnin ajan.

SUOMEN PYYNTÖ

Suomi on verotuksellisten, taloudellisten, sosiaalisten, terveydellisten ja yleiseen järjestykseen liittyvien ongelmien takia pyytänyt erillistä 6 litran rajoitusta oluen tuontiin muista maista kuin jäsenvaltioista 1 päivästä huhtikuuta 2000 ja 1 päivään tammikuuta 2006. Pyyntö perustuu alkoholijuomien, erityisesti oluen, kasvaneeseen tuontiin Venäjältä ja Virosta. Tällä tuonnilla on kielteisiä vaikutuksia Suomen vähittäiskauppiaiden toimintaedellytyksiin ja raja-alueiden työllisyyteen. Lisäksi oluen kasvanut tuonti aiheuttaa huomattavia tulojen menetyksiä. Myös terveys-ongelmat ovat lisääntyneet kasvaneen alkoholin kulutuksen myötä.

SELVITYS

Voimassa olevan lainsäädännön mukaan Suomi saa pitää verovapauden tason muiden maiden kuin jäsenvaltioiden osalta samana kuin yhteisön sisäisen. Vastaavasti, kun Suomi nostaa yhteisön sisäisiä tasojaan, kuten direktiivin 92/12/ETY 26 artiklassa edellytetään, että se tekee, Suomen on lisättävä tuonnin verovapautta myös kolmansista maista.

Ennen liittymistä matkustajat saivat tuoda Suomeen verovapaasti ainoastaan kaksi litraa olutta. On sanomattakin selvää, että lisäys 15 litraan edisti suuresti yksityistä oluen tuontia. Jos direktiivin 92/12/ETY 26 artiklassa säädetyn poikkeuksen voimassaolo päättyy vuoden 2003 lopussa, direktiivissä 69/169/ETY asetettuja rajoituksia vähemmän edulliset oluen tuonnin rajoitukset muista maista kuin jäsenvaltioista eivät olisi perusteltuja. Tässä tapauksessa sovellettaisiin yleistä 175 euron suuruista verovapautta. Käytännössä yksityisillä matkustajilla olisi oikeus tuoda muista maista kuin jäsenvaltioista Suomeen 200 litraa olutta. Suomen ja kolmansien naapurimaiden välillä vallitsee yhä huomattava hintaero. Venäjän raja-alueilla sijaitsevien verottomien tavaroiden myymälöiden olemassaolo vahvistaa rajojen yli tapahtuvan kaupankäynnin kielteisiä vaikutuksia Suomen vähittäis-kauppiaiden taloudelliseen tilanteeseen. Kielteisten vaikutusten vähittäiskaupoille ja verotulojen menetysten lisäksi lisääntynyt oluen maahantuonti aiheuttaa sosiaalisia ja terveydellisiä ongelmia.

Tämän vuoksi olisi tarpeen säätää väliaikaisesta poikkeuksesta. Suomelle olisi annettava oikeus soveltaa määrällistä rajoitusta oluen tuontiin muista maista kuin jäsenvaltioista. Tämä rajoitus olisi määrättävä vähintään 6 litraksi ja Suomen esittämän pyynnön mukaisesti se olisi otettava käyttöön viimeistään 1 päivänä huhtikuuta 2000. Tämä toimenpide ratkaisisi nykyiset verotukselliset ja taloudelliset ongelmat ja helpottaisi nykyisten yhteisön sisäisten verohelpotusten vaiheittaista käytöstä poistamista. Tämä poikkeus olisi rajoitettava tiettyyn ajanjaksoon ottaen huomioon, että yhtäläiset yhteisön säännöt ovat tarpeen kilpailun vääristymisen estämiseksi, joka johtuu erilaisten rajoitusten soveltamisesta ylitettäessä yhteisön kolmansiin maihin yhdistäviä ulkoisia rajoja. Koska 1 päivänä tammikuuta 2004 päättyvä voimassaoloaika sattuisi samaan ajankohtaan yhteisön sisäisten verohelpotusten päättymisen kanssa, se olisi määrättävä kahta vuotta myöhemmäksi, 31 päivään joulukuuta 2005.

Suomelle direktiivin 92/12/ETY 26 artiklassa myönnetty poikkeus muodostaa poikkeuksen yhdestä sisämarkkinoiden perusperiaatteesta, nimittäin sen kansalaisten oikeudesta kuljettaa omaan käyttöönsä hankkimiaan tavaroita kaikkialla yhteisössä joutumatta maksamaan ylimääräisiä arvonlisäveroja ja valmisteveroja, joten poikkeuksen vaikutuksia on mahdollisuuksien mukaan rajoitettava. Koska Suomen on poistettava asteittain muiden jäsenvaltioiden kansalaisten alueelleen tuomien valmisteveron alaisten tavaroiden määrälliset rajoitukset, on tässä vaiheessa pidettävä asianmukaisena määrätä seuraava vaihe, jota Suomen on noudatettava mukautuakseen direktiivin 92/12/ETY 8 ja 9 artiklassa asetettuihin yhteisön sääntöihin 1 päivään tammikuuta 2004 mennessä. Jotta korvattaisiin kolmannesta maasta verottomasti tuotavan oluen määrän väheneminen nykyisestä 15 litrasta 6 litraan, ensimmäisen vaiheen olisi oltava yhteisön sisällä verovapaasti tuotavan määrän lisääminen 24 litraan sen suomalaisen säädöksen voimaantulosta alkaen, jossa säädetään vähintään 6 litran määrällisen rajoituksen käyttöönotosta oluen tulli- ja verovapaassa tuonnissa muista maista kuin jäsenvaltioista. Toisessa vaiheessa määrä olisi nostettava vähintään 32 litraan 1 päivästä tammikuuta 2001 ja kolmannessa vaiheessa vähintään 64 litraan 1 päivästä tammikuuta 2003 alkaen. Viimeistään 1 päivästä tammi-kuuta 2004 Suomen on sovellettava yhteisössä voimassa olevia yleisiä sääntöjä.

Tullinäkökohtia koskeva ehdotus asetukseksi esitetään samanaikaisesti.

2000/0038 (CNS)

Ehdotus

NEUVOSTON DIREKTIIVIKSI

direktiivien 69/169/ETY ja 92/12/ETY muuttamisesta väliaikaiseksi määrälliseksi rajoitukseksi tuotaessa olutta Suomeen

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 93 artiklan,

ottaa huomioon komission ehdotuksen [1],

[1] EYVL C

ottaa huomioon Euroopan parlamentin lausunnon [2],

[2] EYVL C

ottaa huomioon talous- ja sosiaalikomitean lausunnon [3],

[3] EYVL C

sekä katsoo seuraavaa:

(1) Valmisteveron alaisia tuotteita koskevasta yleisestä järjestelmästä sekä näiden tuotteiden hallussapidosta, liikkumisesta ja valvonnasta 25 päivänä helmi-kuuta 1992 annetun neuvoston direktiivin 92/12/ETY [4], 26 artiklalla myönnetään Suomelle oikeus pitää muista jäsenvaltioista hankitun oluen määrällinen rajoitus 15 litrana, kuten Itävallan, Suomen ja Ruotsin liittymis-asiakirjassa määrätään. Tämä määrä on vapautettu Suomen veroista.

[4] EYVL L 76, 23.3.1992, s. 1, direktiivi sellaisena kuin se on viimeksi muutettuna direktiivillä 96/99/EY (EYVL L 8, 11.1.1997, s. 12).

(2) Suomen olisi toteutettava toimenpiteet sen varmistamiseksi, että oluen tuontia kolmansista maista ei sallita edullisemmin ehdoin kuin kyseistä tuontia muista jäsenvaltioista.

(3) Direktiivin 92/12/ETY 26 artiklalla sallitaan Suomen soveltaa 31 päivään joulukuuta 2003 saakka samoja sen alueelle ilman ylimääräistä valmisteveroa tuotavia tavaroita koskevia määrällisiä rajoituksia, joita se sovelsi 31 päivänä joulukuuta 1996, ja kyseiset rajoitukset on poistettava asteittain.

(4) Kansainvälisessä matkustajaliikenteessä tapahtuvassa maahantuonnissa kannettaviin liikevaihto- ja valmisteveroihin liittyviä vapautuksia koskevien lakien, asetusten ja hallinnollisten määräysten yhdenmukaistamisesta 28 päivänä toukokuuta 1969 annetun neuvoston direktiivin 69/169/ETY [5] 4 ja 5 artiklassa säädetään kolmansista maista tulevien matkustajien henkilö-kohtaisiin matkatavaroihin sisältyvien tavaroiden verovapautuksesta, jos on kyse muusta kuin kaupallisesta maahantuonnista.

[5] EYVL L 133, 4.6.1969, s. 6, direktiivi sellaisena kuin se on viimeksi muutettuna direktiivillä 94/4/EY (EYVL L 60, 3.3.1994, s. 14).

(5) Direktiivin 92/12/ETY 26 artiklan säännökset muodostavat poikkeuksen sisämarkkinoiden perusperiaatteesta, nimittäin kansalaisten oikeudesta kuljettaa omaan käyttöönsä hankkimiaan tavaroita kaikkialla yhteisössä joutumatta maksamaan uusia veroja, joten poikkeuksen vaikutuksia on mahdollisuuksien mukaan rajoitettava.

(6) Tässä tilanteessa on asianmukaista nostaa muista jäsenvaltioista hankitun oluen määrällistä rajoitusta useassa eri vaiheessa Suomen mukauttamiseksi asteittain direktiivin 92/12/ETY 8 ja 9 artiklassa vahvistettuihin yhteisön sääntöihin ja sen varmistamiseksi, että oluen verovapaata tuontia koskevat yhteisön sisäiset rajoitukset poistetaan kokonaan 31 päivään joulukuuta 2003 mennessä, kuten mainitun direktiivin 26 artiklan 1 kohdassa säädetään.

(7) Suomella on ollut ongelmia alkoholipolitiikan, sosiaali- ja terveyspolitiikan sekä yleisen järjestyksen osalta muun muassa kasvaneen yksityisen oluentuonnin seurauksena.

(8) Suomi on pyytänyt poikkeusta soveltaa vähintään 6 litran rajoitusta oluen tuontiin muista maista kuin jäsenvaltioista.

(9) Otetaan huomioon Suomen maantieteellinen sijainti, Suomen raja-alueilla toimivien vähittäiskauppiaiden taloudelliset vaikeudet ja muista maista kuin jäsenvaltioista tapahtuvan oluen tuonnin kasvun aiheuttama huomattava tulojen menetys.

(10) Tämän vuoksi on tarpeen myöntää Suomelle oikeus soveltaa vähintään 6 litran rajoitusta oluen tuontiin muista maista kuin jäsenvaltioista.

(11) On aiheellista pitää tämä poikkeus voimassa kaksi vuotta kauemmin kuin muista jäsenvaltioista Suomeen tuodun oluen rajoitus, jotta Suomen vähittäiskauppa sopeutuu uuteen tilanteeseen,

ON ANTANUT TÄMÄN DIREKTIIVIN:

1 artikla

Lisätään direktiivin 69/169/ETY 5 artiklaan 9 kohta seuraavasti:

"9. Poiketen siitä, mitä 4 artiklan 1 kohdassa säädetään, Suomella on oikeus soveltaa oluen tuontiin muista maista kuin jäsenvaltioista vähintään 6 litran määrällistä rajoitusta 31 päivään joulukuuta 2005."

2 artikla

Lisätään direktiivin 92/12//ETY 26 artiklan 1 kohdan toiseen alakohtaan virke seuraavasti:

"Suomen on nostettava oluen määrällisiä rajoituksia vähintään 24 litraan direktiivin 69/169/ETY 5 artiklan 9 kohdan täytäntöönpanemiseksi annettavan suomalaisen säädöksen voimaantulosta alkaen, vähintään 32 litraan 1 päivästä tammikuuta 2001 ja vähintään 64 litraan 1 päivästä tammikuuta 2003 alkaen.".

3 artikla

1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 1 päivänä huhtikuuta 2000. Niiden on ilmoitettava tästä komissiolle viipymättä.

Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.

2. Jäsenvaltioiden on toimitettava tämän direktiivin soveltamisalalla antamansa kansalliset säännökset kirjallisina komissiolle.

4 artikla

Tämä direktiivi tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.

5 artikla

Tämä direktiivi on osoitettu kaikille jäsenvaltioille.

Tehty Brysselissä

Neuvoston puolesta

Puheenjohtaja